32012R0471
L 144/19
SLUŽBENI LIST EUROPSKE UNIJE
UREDBA KOMISIJE (EU) br. 471/2012
od 4. lipnja 2012.
o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe lisozima (E 1105) u pivu
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3. i članak 30. stavak 5.,
budući da:
(1)
Prilogom II. Uredbi (EZ) br. 1333/2008 utvrđuje se Unijin popis prehrambenih aditiva odobrenih za uporabu u hrani te uvjeti njihove uporabe.
(2)
Taj se popis može mijenjati u skladu s postupkom iz Uredbe (EZ) br. 1331/2008 Europskog parlamenta i Vijeća od 16. prosinca 2008. o utvrđivanju zajedničkog postupka odobravanja prehrambenih aditiva, prehrambenih enzima i prehrambenih aroma (2).
(3)
U skladu s člankom 3. stavkom 1. Uredbe (EZ) br. 1331/2008, Unijin popis prehrambenih aditiva može se ažurirati ili na inicijativu Komisije ili na temelju podnesenog zahtjeva.
(4)
Podnesen je zahtjev za odobrenjem uporabe lisozima (E 1105) kao konzervansa u pivu i taj je zahtjev učinjen dostupnim državama članicama.
(5)
Većina pivovara primjenjuje sterilnu filtraciju ili pasterizaciju svog piva kako bi spriječila kvarenje uzrokovano bakterijama tijekom skladištenja piva prije potrošnje. Za neke posebne vrste piva, kao što su piva gornjeg vrenja s ponovnom fermentacijom, primjerice piva koja doviru u bačvama i piva koja doviru u bocama, takva obrada nije moguća jer su prisutni živi mikroorganizmi dio proizvodnog procesa tih piva. Dokazano je da je lisozim (E 1105) prikladno antibakterijsko sredstvo za potrebe varenja i da je učinkovit u inhibiciji mliječno-kiselih bakterija dodanih gotovom pivu.
(6)
Lisozim (E 1105) pripada skupini aditiva za koje nije određen prihvatljivi dnevni unos (3). To podrazumijeva da lisozim, u količinama potrebnim za postizanje željenog tehnološkog učinka, ne ugrožava zdravlje. Primjereno je stoga dopustiti uporabu lisozima (E 1105) za konzerviranje piva pri čijoj se proizvodnji ne primjenjuje ni pasterizacija ni sterilna filtracija.
(7)
U skladu s Direktivom Komisije 2008/84/EZ od 27. kolovoza 2008. o utvrđivanju posebnih kriterija čistoće za prehrambene aditive osim bojila i sladila (4), lisozim (E 1105) se dobiva iz bjelanjaka kokošjih jaja. Jaja i proizvodi od jaja navedeni su u Prilogu III.a Direktivi 2000/13/EZ Europskog parlamenta i Vijeća od 20. ožujka 2000. o usklađivanju zakonodavstava država članica o označivanju, prezentiranju i oglašavanju hrane (5). Prisutnost ovog enzima u pivu potrebno je navesti na deklaraciji u skladu sa zahtjevima navedene Direktive.
(8)
U skladu s člankom 3. stavkom 2. Uredbe (EZ) br. 1331/2008, da bi ažurirala Unijin popis prehrambenih aditiva utvrđen u Prilogu II. Uredbi (EZ) br. 1333/2008, Komisija mora zatražiti mišljenje Europske agencije za sigurnost hrane, osim ako dotično ažuriranje ne utječe na zdravlje ljudi. Budući da odobrenje uporabe lisozima (E 1105) kao konzervansa u pivu predstavlja ažuriranje tog popisa koje ne utječe na zdravlje ljudi, nije potrebno tražiti mišljenje Europske agencije za sigurnost hrane.
(9)
U skladu s prijelaznim odredbama Uredbe Komisije (EU) br. 1129/2011 od 11. studenoga 2011. o izmjeni Priloga II. Uredbi (EZ) br. 1333/2008 Europskog parlamenta i Vijeća utvrđivanjem Unijina popisa prehrambenih aditiva (6), Prilog II. kojim se utvrđuje Unijin popis prehrambenih aditiva odobrenih za uporabu u hrani i uvjeti njihove uporabe primjenjuje se od 1. lipnja 2013. Kako bi se dopustila uporaba lisozima (E 1105) u pivu prije tog datuma, potrebno je odrediti raniji datum primjene za taj prehrambeni aditiv.
(10)
Prilog II. Uredbi (EZ) br. 1333/2008 treba stoga na odgovarajući način izmijeniti.
(11)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja, a nije im se usprotivio ni Europski parlament ni Vijeće,
DONIJELA JE OVU UREDBU:
Članak 1.
Prilog II. Uredbi (EZ) br. 1333/2008 mijenja se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 4. lipnja 2012.